作者:獨孤及
標題:客舍月下對酒，醉後寄畢四耀
內容:鄉路風雪深，生事憂患迫。天長波瀾廣，高舉無六翮。獨立寒夜移，幽境思彌積。霜月照膽淨，銀河入簷白。沽酒聊自勞，開樽坐簷隙。主人奏絲桐，能使高興劇。清機暫無累，獻酢更絡繹。慷慨葛天歌，愔愔廣陵陌。既醉萬事遺，耳熱心亦適。視身兀如泥，瞪目傲今昔。故人間城闕，音信兩脈脈。別時前盟在，寸景莫自擲。心與白日鬥，十無一滿百。寓形薪火內，甘作天地客。與物無親疏，鬥酒勝竹帛。何必用自苦，將貽古賢責。